زین العابدین اعظمی

زین العابدین اعظمی (1932–2013ء) ایک ہندوستانی عالم دین، محدث اور مصنف تھے۔ ان کی تدریسی، تصنیفی اور عملی زندگی 1372ھ مطابق 1953ء سے وفات کے سال یعنی 1434ھ مطابق 2013ء تک تقریباً ساٹھ سالہ عرصے کو محیط ہے۔ انھوں نے مدرسۃ الاصلاح، سرائے میر، جامعہ مظہر العلوم، بنارس اور دار العلوم سبیل السلام، حیدرآباد جیسے اداروں کے شیخ الحدیث کی حیثیت سے بھی خدمات انجام دیں۔ اخیر میں 1414ھ مطابق 1995ء تا وفات انھوں نے مظاہر علوم جدید کے شعبۂ تخصص فی الحدیث کے نگرانِ اعلیٰ کی حیثیت سے خدمات انجام دیں۔

 ابتدائی و تعلیمی زندگی 
زین العابدین اعظمی 29 جمادی الاخری 1351ھ کا دن گزرنے کے بعد یکم رجب 1351ھ مطابق 30 اکتوبر 1932ء کو پورہ معروف، ضلع اعظم گڑھ (موجودہ ضلع مئو) میں پیدا ہوئے۔

انھوں نے شرحِ جامی تک کی تعلیم 1357ھ سے 1367ھ کے درمیان مدرسہ معروفیہ، پورہ معروف میں حاصل کی، جہاں ان کے اساتذہ میں شبلی شیدا خیرآبادی، علی احمد میونڑوی، عبد الستار اعظمی اور عبد الجبار اعظمی شامل تھے۔

اس کے بعد انھوں نے ہدایہ (اولَین) تک کی تعلیم مدرسہ احیاء العلوم مبارک پور میں حاصل کی، جہاں ان کے اساتذہ میں عبد الجبار اعظمی کے علاوہ محمد یاسین مبارک پوری، داؤد اکبر اصلاحی، ظہیر الدین معروفی اور بشیر احمد مبارک پوری شامل تھے۔

اس کے بعد شوال 1368ھ مطابق 1949ء میں ان کا داخلہ دار العلوم دیوبند کے اندر ہدایہ (اخیرَین) کے سال میں ہو گیا، جہاں سے 1372ھ مطابق 1953ء میں انھوں نے علوم و فنون اور حدیث کی کتابیں پڑھ سندِ فضیلت حاصل کی۔ درمیان میں وہاں کے صدر مفتی، مہدی حسن شاہجہاں پوری کے پاس فتویٰ نویسی کی مشق اور اشتیاق احمد دیوبندی کے پاس خوش نویسی کی مشق کے ساتھ وہاں کے قاری، عتیق احمد دیوبندی سے تجوید و قراءت کی کتابیں پڑھیں۔

فتویٰ نویسی و قراءت کے علاوہ دیگر علوم و فنون سے متعلق ان کے اساتذۂ دار العلوم دیوبند میں حسین احمد مدنی، محمد اعزاز علی امروہوی، محمد ابراہیم بلیاوی، بشیر احمد خان بلند شہری، عبد الاحد دیوبندی، محمد جلیل کیرانوی، فخر الحسن مرادآبادی، نصیر احمد خان بلند شہری، ظہور احمد دیوبندی، قاضی مسعود احمد اور اشتیاق احمد دیوبندی شامل تھے۔

 عملی زندگی 
فراغت کے بعد زین العابدین اعظمی نے شوال 1372ء مطابق جون 1953ء میں اپنی تدریسی زندگی کا آغاز جونیئر مدرسہ، امین پور، شاشن (چوبیس پرگنہ) سے کیا، جہاں چند ماہ رہنے کے بعد انھوں نے خالص پور، اعظم گڑھ کے ایک مکتب میں کچھ دن پڑھایا۔ پھر اپنے استاذ محمد اعزاز علی امروہوی کے ایما پر مدرسہ مدینۃ العلوم، اِکلہ خان پور، ضلع میرٹھ میں تقریباً ایک سال تدریسی خدمت انجام دی۔

اس کے بعد انھوں نے 1374ھ مطابق 1955ء سے 1377ھ مطابق 1958ء تک سینئر مدرسہ گوماپھول باڑی، ضلع کامروپ، آسام میں تفسیر جلالین و مشکاۃ المصابیح جیسی کتابوں کی استاذ کی حیثیت سے دو سال تدریسی خدمت انجام دینے کے بعد 1390ھ (مطابق 1970ء) تک درجاتِ عربی کے مدرسہ احیاء العلوم مبارک پور تدریسی خدمات انجام دیں۔

اس کے بعد ایک سال تبلیغی جماعت میں وقت لگانے کے بعد مدرسۃ الاصلاح، سرائے میر میں مدرس ہوئے جہاں انھوں نے تقریباً آٹھ سال شیخ الحدیث کی حیثیت سے تدریس سے وابستہ رہنے کے بعد 1401ھ مطابق 1981ء میں دار العلوم چھاپی، ضلع بناس کانٹھا، گجرات میں پانچ سال تدریسی خدمات انجام دیں۔

اس کے بعد انھوں نے جامعہ مظہر العلوم، بنارس میں 9 سال، 3 ماہ تک شیخ الحدیث کے عہدے پر فائز رہ کر 1993ء میں سبکدوشی اختیار کی۔

مظہر العلوم سے سبکدوشی کے بعد دو سال دار العلوم سبیل السلام، حیدرآباد میں شیخ الحدیث کے عہدے پر فائز رہنے کے بعد 1414ھ مطابق 1995ء میں انھوں نے مظاہر علوم جدید، سہارنپور میں نو قائم کردہ شعبہ، شعبۂ تخصص فی الحدیث کے نگرانِ اعلیٰ کی ذمہ داری سنبھالی اور وفات تک تقریباً 18 سال یہ ذمے داری نبھاتے رہے۔

ان کے خصوصی فیض یافتگان میں عبد اللہ معروفی، محمد حسین بنگلہ دیشی، عابد الرحمن بنگلہ دیشی، الرحمن گلبرگہ، امان اللہ سر لانکی، صغیر احمد پرتاب گڈھی، محمد خالد سعید مبارک پوری، محمد معاویہ گورکھپوری، عبد العظیم بلیاوی، محمد طارق سہارنپوری، شمس الرحمن مئوی، خورشید عالم مئوی اور محمد یوسف گجراتی شامل تھے۔
 بیعت و خلافت 
ابتدا میں وہ حسین احمد مدنی کے دست گرفتہ تھے، جن کی وفات کے بعد انھوں نے محمد زکریا کاندھلوی کی طرف رجوع کیا اور بالآخر ان کی وفات کے بعد انھوں نے عبد الجبار اعظمی سے تعلقِ بیعت قائم کیا اور انھیں کی طرف سے اجازتِ بیعت و خلافت سے نوازے گئے۔

 ذاتی زندگی 
زین العابدین اعظمی نے تین نکاح کیے تھے: پہلا نکاح شوال 1369ھ میں خالہ زاد بہن زبیدہ خاتون بنت نظام الدین (گھوسی) سے ہوا، جن سے ایک لڑکا ابو عبیدہ اعظمی (جو عالم دین ہیں) اور ایک بیٹی پیدا ہوئی، جو بچپن ہی میں فوت ہو گئی۔ 2 محرم 1385ھ مطابق 5 مئی 1965ء کو پہلی بیوی کا انتقال ہو گیا۔ دوسرا نکاح 17 محرم 1385ھ مطابق 18 جون 1965ء کو پہلی بیوی کی پھوپی زاد بہن صفیہ خاتون سے ہوا، جن سے ان کے تین بیٹیوں کے علاوہ ایک بیٹے عبد الباسط قاسمی پیدا ہوئے۔ بالآخر 22 شوال 1405ھ مطابق 11 جولائی 1985ء کو دوسری بیوی کا انتقال بھی ہو گیا۔

بچوں کی پرورش اور علمی مشاغل میں خلل کے باعث انھوں نے تیسرا نکاح 16 شعبان 1406ھ مطابق 25 اپریل 1986ء کو مانو پور کی قمر النساء سے کیا۔

 قلمی خدمات 
زین العابدین اعظمی کی قلمی خدمات میں درج ذیل کتابیں شامل ہیں:
 تکملہ امداد الباری (عبد الجبار اعظمی کی شرحِ صحیح البخاری ”امداد الباری“ کا 5 جلدوں میں تکملہ، جس کی تین جلدیں شائع ہو چکی ہیں۔)
 وفياتُ ”من يعتمد قوله في الجرح والتعديل“ (عربی میں شمس الدین ذہبی کے رسالے ”من يعتمد قوله في الجرح والتعديل“ میں وارد اصولیین محدثین کے تراجم کی جمع و ترتیب)
 رسالۃ الأوائل (محمد سعید بن سنبل کی کتاب ”الأوائل“ کی تحقیق و تعلیق)
 المغنی فی ضبط الأسماء لرواۃ الأنباء (عربی میں محمد بن طاہر پٹنی تالیف ”المغنی فی ضبط الأسماء لرواۃ الأنباء“ کی تحقیق و تعلیق)
 اعلام المحدثین (محدثین کے مختصر تراجم پر مشتمل کتاب)
 نُخَبٌ من أسماء الرجال الصحاح (صحاح ستہ کے مہمل یا مبہم اسمائے محدثین کا مختصر تعارف)
 التعلیقات السنية على شرح العقائد النسفية (سعد الدین تفتازانی کی کتاب شرح عقائد نسفیہ کی عربی شرح)
 کتاب المرتضی وغیرہ کا علمی احتساب (ابو الحسن علی حسنی ندوی کی ”المرتضی“ کے علمی احتساب، ”حدیث افک“ پر شبیر احمد ازہر میرٹھی کے اعتراضات کے جوابات اور عزیز الرحمن بجنوری کی ”حیات امام ابو حنیفہ“ کے اغلاطِ کی تصحیح پر مشتمل تین مقالہ جات کا مجموعہ)
 تذکرہ علمائے ہند (رحمن علی ناروی کی فارسی کتاب ”تذکرہ علمائے ہند“ کا اردو ترجمہ)
 جزء القراءة المسنونة (عربی اردو)
 دلائل الأمور الستة و يليها دلائل الحمية (عربی میں تبلیغی جماعت کے چھ نمبر امور کی صحیح حدیثیں)
 اسمائے حسنیٰ سے استفادہ (دیگر نام: اسمائے حسنیٰ سے بندوں کی سرخ روئی)
 عقیدہ نما (شرح العقائد النسفیہ کی مختصر اردو شرح و نوٹ)
 عدد احاديث جامع الترمذى مع حكم الترمذى عليها من حسن، صحیح، حسن صحيح وغيرها (عربی)
 اپنی باتیں (آپ بیتی)
 عرش الہٰی کا سایہ اور نظر الہٰی سے محرومی کے اسباب

 وفات 
زین العابدین اعظمی کا انتقال 16 جمادی الاخری 1434ھ مطابق 28 اپریل 2013ء، بہ روز اتوار پورہ معروف، ضلع مئو میں ہوا۔ پسماندگان میں انھوں نے ایک بیوہ اور سات بیٹیوں کے علاوہ دو فرزند ابو عبیدہ اعظمی اور عبد الباسط قاسمی چھوڑے تھے۔

 حوالہ جات 
 مآخذ 

 کتابیات 





زمرہ:1932ء کی پیدائشیں
زمرہ:2013ء کی وفیات
زمرہ:ضلع مئو کی شخصیات
زمرہ:بھارت کے سنی علما
زمرہ:محدثین
زمرہ:دیوبندی شخصیات
زمرہ:دار العلوم دیوبند کے فضلا
زمرہ:بیسویں صدی کے مسلمان محققین اسلام
زمرہ:اکیسویں صدی کے اسلامی مسلم علما